Мыекъуапэ къызэрэхахыгъэм тегъэгушIо — Адыгэ макъ\nМыекъуапэ къызэрэхахыгъэм тегъэгушIо\nРедактор 18.01.2021 18.01.2021 КЪЭБАРЫКlЭХЭР, СПОРТЫР\nИлъэсыкIэу тызыхэхьагъэм Урысыем, IэкIыб хэгъэгухэм дзюдомкIэ зэнэкъокъу гъэшIэгъонхэр ащызэхащэщтых.\nУрысые Федерацием дзюдомкIэ изэнэкъокъу Iоныгъом и 23 — 26-м Мыекъуапэ щыкIощт. КIалэхэри, пшъашъэхэри хэгъэгум изэIукIэгъухэм ахэлэжьэщтых.\nАдыгэ Республикэм икъэлэ шъхьаIэу Мыекъуапэ Урысые къэралыгъошхом къызэрэщыхахыгъэм мэхьэнэ ин иIэу тэлъытэ.\nМыекъуапэ ыцIэ къыраIоным ыпэкIэ зэхэщакIохэм къыдалъытагъэр бэ. СССР-м изаслуженнэ тренерэу, Москва хэкум дзюдомкIэ ипрезидент иапэрэ гуадзэу, Адыгеим иныбджэгъушIоу Авель Казаченковым къызэрэтиIуагъэу, Адыгэ Республикэм испорт псэуалъэхэм хэхъоныгъэ инхэр зэ­рафэхъухэрэр, зэнэкъокъу гъэшIэгъонхэр зэрэщызэхащэхэрэр, хьакIэщхэм, зыгъэпсэфыпIэхэм язытет, нэмыкI Iофыгъохэр хэгъэгум дзюдомкIэ ипащэхэм ашIэх. Республикэм и ЛIышъхьэу КъумпIыл Мурат, Правительствэм икъулыкъушIэхэм лъэшэу афэразэх.\n— 2010-рэ илъэсым Урысыем дзюдомкIэ и Кубок къыдэхыгъэным фэгъэхьыгъэ зэнэкъокъур Мые­къуапэ щыкIуагъ, — къеIуатэ Адыгэ Республикэм дзюдомкIэ испорт еджапIэу Кобл Якъубэ ыцIэ зыхьырэм ипащэу, Адыгеим изаслуженнэ тренерэу Бастэ Сэлымэ. — Спорт зэIукIэгъу инхэр Адыгеим дэгъоу зэрэщызэхащэрэр хэгъэгум дзюдомкIэ и Федерацие ипащэхэм къыхагъэщыгъ.\nСпортым пIуныгъэ мэхьанэу иIэм зыкъызэриIэтырэм, Адыгеим спортсмен цIэрыIохэр зэрэщагъасэхэрэм хэгъэгум ифедерацие алъэплъэ.\nМыекъопэ бэнэпIэ еджапIэм щагъэсэгъэ Тао Хьасанбый Урысыем дзюдомкIэ ихэшыпыкIыгъэ командэ итренер шъхьаI. Ащ иеплъыкIэхэри тшIогъэшIэгъоных.\n— Адыгеим щыщхэу Ордэн Андзаур, Мерэм Дамир, Датхъужъ Алый Урысыем дзюдомкIэ ихэшыпыкIыгъэ командэ хэтых, — игупшысэхэм тащегъэгъуазэ Тао Хьасанбый. — БэнакIохэм яIэпэIэсэныгъэ хагъахъо, зэнэкъо­къухэм зафагъэхьазыры.\nТао Хьасанбый Урысыем, Адыгеим язаслуженнэ тренер. Олимпиадэ джэгунхэм джэрзыр къащыдихыгъ. 2016-рэ илъэсым Олимпиадэ джэгунхэу Рио-де-Жанейро щыкIуагъэхэм тренерэу ахэлэжьагъ. Адыгэ республикэ гимназием щеджэгъэ Мудрэнэ Бислъан дышъэр къызыдехым, апэу фэгушIуагъэр Тао Хьасанбый ары. Хьасанбыйрэ Бислъанрэ зэгъусэхэу Адыгэ Респуб­ликэм ибыракъ лъагэу аIэти, Олимпиадэм щагъэбыбэтагъ.\nНарт батырхэу дунэе щытхъур къытфэзыхьыхэрэм тагъэгушхо, ягъэхъагъэхэм ахагъэхъонэу афэтэIо.\nIоныгъом и 23 — 26-м Урысыем дзюдомкIэ изэнэкъокъоу Мыекъуапэ щыкIощтым хэлэжьэщтхэм Олимпиадэ джэгунхэм дышъэр къащызыхьыщтхэр къа­хэкIыщтхэу тэгугъэ.\nПредыдущая İhracaatta artış\nСледущая «Зэкъошныгъэм» зиугъоижьыщт